På Region Nordjyllands Corona Hotline, ved Aalborg universitetshospital, kan bekymrede borgere ringe ind med de spørgsmål de måtte have om Corona. En af dem der passer telefonerne, er 24-årige Adam Asaad, der læser medicin på 5. semester på Aalborg Universitet. Udover at arbejde ved Hotlinen arbejder han også ved testcenteret. -For mig er det bare rigtig fedt at være en del af pandemiindsatsen på alle fronter. På den måde er det superfedt og super-givende, siger Adam Asaad. Skruer op for bemandingen For at kunne lette presset fra de forskellige testcentre i Nordjylland, har Region Nordjylland givet coronaHotlinen den ekstra opgave at booke tests til nordjyderne på sygehusene. Her kan borgerne ellers kun blive testet, hvis man har en henvisning. Og den service har der været efterspørgsel på hen over weekenden. -Jeg har haft borgere der har ringet ind og konkret sagt, at det havde de hørt om i radioen, på Facebook eller hos andre medier. Så vi har godt kunne mærke, at vi har haft nogle henvendelser på grund af det, siger Adam Asaad. Region Nordjylland regner med at fortsætte tilbuddet ind i næste uge, så borgere med milde symptomer kan ringe til hotlinen og få booket en test på et hospital i Aalborg, Hjørring eller Thisted. - I dag og i går skruede vi op for bemandingen, og det fortsætter resten af ugen. Så vi er klar, siger Adam Asaad.

Referat:
I løbet af weekenden har mange borgere med milde coronasymptomer ringet til regionens coronahotline, for at blive guidet direkte til en ledig testtid.